Diari Oficial de la Generalitat Valenciana


Sumari del DOGV 2279, del 01-06-1994 (1994/831599)

ACORD de 24 de maig de 1994, del Govern Valencià, pel qual s'aprova la fixació de la línea límit jurisdiccional entre els termes municipals de Xàbia i Dénia.
-------------------------------------------------------------------------------------------------------------------------------------------------------------

### Dades del document

Número de DOGV
:   2279

Data del DOGV
:   01-06-1994

Secció del DOGV
:   ALTRES DISPOSICIONS

Número del document
:   1994/831599


Data del document
:   24-05-1994

Organisme emissor
:   Conselleria d'Administració Pública

Tipus de document
:   Acord

Correcció d'errades

ACORD de 24 de maig de 1994, del Govern Valencià, pel qual s'aprova la fixació de la línia límit jurisdiccional entre els termes municipals de Xàbia i Dénia. [94/3595]  
El Govern Valencià, en la reunió de 24 de maig de 1994, adoptà l'acord següent:  
Els Ajuntaments de Xàbia i Dénia tramitaren un expedient per a determinar la línia límit jurisdiccional entre els seus dos termes, d'acord amb l'article 24 del vigent Reglament de Població i Demarcació Territorial, ja que, segons les actes en vigor, aquesta línia es trobava inacabada, n'estaven aprovades les fites, però no la línia entre aquestes.  
L'Institut Geogràfic Nacional va emetre informe al respecte, i va elaborar proposta de línia límit d'acord amb la documentació consultada, l'aportada per les parts interessades i els criteris més comuns en els casos de delimitació.  
El Consell d'Estat va emetre, també, el seu dictamen preceptiu.  
Per tant, tenint en compte el que es disposa en l'article 25 de la Llei 5/1983, de 30 de desembre, del Govern Valencià, i d'acord amb l'Institut Geogràfic Nacional i el Consell d'Estat, a proposta del conseller d'Administració Pública, el Govern Valencià  
ACORDA:  
La línia límit jurisdiccional entre els termes municipals de Xàbia i Dénia, ambdós de la província d'Alacant, serà el traçat que més avall s'indica entre les fites reconegudes per ambdós ajuntaments, que són les descrites en l'acta de delimitació vigent de data de 15 de novembre de 1899:  
De la fita 1a. (fita de tres termes comú als esmentats municipis i al de Teulada) a la fita 2a., la línia recta des de la fita 1 fins al cantó sud-est de la parcel·la identificada com a número 437 de les del terme municipal de Dénia del mapa parcel·lari corresponent a aquesta zona, cantó que és comú a aquesta parcel·la i al marge est del camí que discorre per l'anomenat barranc del Mort, continuant per aquest marge en direcció nord, i després pel marge est del camí que du a l'ermita de Benitzaina, fins a arribar al cantó sud-oest d'aquesta. A partir d'aquest punt, vorejant l'ermita per les seues parets oest i nord fins al cantó nord-est, i des d'ací en línia recta fins a la fita número 2, i l'ermita queda, per tant, dins del terme municipal de Xàbia.  
De la fita 2a. a la 3a., el camí descrit en l'esmentada acta de delimitació vigent, de 15 de novembre de 1899.  
De les fites 3a. a 4a., 4a. a 5a. i 5a. a 6a., les línies rectes que les uneixen.  
De les fites 6a. a la 7a., pel camí que figura en la cartografia, anomenat del Tossalet, fins a arribar al riu Gorgos, a continuació per la normal al riu fins al seu eix, i per l'eix fins a trobar la normal a la fita 7a. i per aquesta normal fins a l'esmentada fita 7a.  
Tot açò, tal com s'indica en l'ortofotomapa a escala 1:5.000 que està en el full 138 de l'expedient.  
De la fita 7a. a la 25a. i última (ja a la costa), les línies rectes que uneixen cada parella de fites consecutives.  
Contra aquest acord, que posa fi a la via administrativa, és procedent interposar-hi, després de la comunicació prèvia preceptiva al Govern Valencià, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Diari Oficial de la Generalitat Valenciana, de conformitat amb el que estableixen 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals deu i onze de l'esmentada Llei 30/1992), sense perjudici que les persones interessades exercesquen qualsevol altre recurs que consideren oportú.  
Valencia, 24 de maig de 1994  
El conseller secretari del Govern Valencià,  
LUIS BERENGUER FUSTER